.....Damus Marciniaco quicquid habeo apud Charentay et mansum scole, duas archas que sunt apud Naiverias et annonam que intus est, et annonam quam habeo in Altojugo. Item Cluniaco damus molendinum de Ponte et appenditium ejus, tres scilicet curtilos, ea conditione, ut dies anniversarii mei in memoria habeant, et eadem die conventus Cluniacensis plenarie procuretur pane et vino et pisscibus. Item Sancto Nicetio damus unam peciam terre et parum prati apud villam que dicitur Regniacus. Item Sancte Marie de Bellojoco damus duas vercherias apud Chirolas. Item Sanctis martiribus Victori et Corone de Altojugo concedimus curtillum quem tenet Amicus de Marciliaco; hunc curtilum dederat Hugo maritus meus prius, ut inde subtulares emerent fratribus qui Deo servirent in Altojugo. Item triginta sextarios annone damus sacriste Cluniacensi que est ad Sanctum Nicetium. Item rogamus etiam dominos et amicos nostros, ut quicquid post obitum meum de meo in quacunque re mobili poterit inveniri, preter ea que ego divisi, omnia pro anima mea distribuantur vel ecclesiis vel presbiteris vel pauperibus. Molendinum quod damus Cluniaco, cum appendiciis ejus, hos redditus XII sextarios annone, II solidos sive unum porcum, III eminas vini, V panes magnos, duo fiunt de uno cartallo et VI nummos. Tres curtilli pertinent ad molendinum: unus curtillus debet VI nummos et IV cupas frumenti et tres pullos; et alter tantumdem; tercius, X nummos et IIII cupas frumenti et tres pullos.